[{"text_idx": "#000002", "text": "Nod y dudalen hon yw rhoi ychydig o syniadau i chi, arweinwyr Ysgol Sul, ar sut i geisio denu mwy o blant, ac i gadw eu diddordeb yn yr Ysgol Sul. Efallai eich bod yn gwneithredu rhai o\u2019r syniadau hyn yn barod, serch hynny, gobeithio y bydd yma ambell syniad fydd o gymorth i chi ddenu mwy o blant, ac i gryfhau presenoldeb y plant sydd yn mynychu."}, {"text_idx": "#000004", "text": "Cerdyn post. Gyrrwch gerdyn post i\u2019r plant a fu\u2019n mynychu\u2019r ysgol Sul yn ystod y flwyddyn diwethaf gan ddiolch iddynt am eu ffyddlondeb a rhoi manylion pryd y bydd yr Ysgol Sul yn ailgychwyn. Cofiwch ddiolch i\u2019r rhieni ar y cerdyn am eu cefnogaeth yn gyrru\u2019r plant.\nCysylltu gydag ysgol neu gylch meithrin. Mae llawer o ysgolion lleol yn barod iawn i gydweithredu a chaniatau i chi rannu gwahoddiadau i\u2019r plant trwy\u2019r ysgol. Cysylltwch a\u0302\u2019r pennaeth ac arweinydd y Cylch Meithrin i ofyn os yw hyn yn bosib\u2019.\nHysbysebu yn y wasg. Rhowch hysbyseb yn eich papur lleol neu yn y papur bro yn dweud pryd ac yn lle y bydd yr Ysgol Sul, gan estyn croeso i aelodau newydd.\nPosteri. Gosodwch bosteri lliwgar o gwmpas eich ardal, gan dynnu sylw at unrhyw ddigwyddiadau hwyliog yn ystod y tymor."}, {"text_idx": "#000005", "text": "Edrychwch yn ofalus ar yr ystafell ble bydd yr Ysgol Sul yn cyfarfod. A ydyw\u2019n oeraidd? yn ddi-liw? Tybed a oes posib gwella ei golwg? A fyddai\u2019n bosib\u2019 rhoi co\u0302t o baent, neu osod posteri Cristnogol lliwgar ar y wal? Beth am osod hysbysfwrdd ar gyfer arddangos gwaith y plant. Trafodwch gyda blaenoriaid y capel i weld os oes modd gwella\u2019r adnoddau."}, {"text_idx": "#000006", "text": "Tybed a yw\u2019r amser a gynhelir yr ysgol Sul yr amser gorau i ddenu plant? Mae cymaint o weithgareddau a galwadau ar blant ar y Sul, efallai y byddai ystyried symud yr Ysgol Sul yn gynharach o gymorth."}, {"text_idx": "#000007", "text": "Dylai\u2019r cyfarfod cyntaf fod yn amser bywiog ac atyniadol i\u2019r plant, fel y byddant yn awyddus i ddod yn o\u0302l o Sul i Sul. Dewiswch ganeuon bywiog sy\u2019n ffefrynnau gan y plant, chwaraewch ge\u0302m neu ddwy, defnyddiwch adnoddau gweledol i\u2019ch cynorthwyo i ddweud stori, paratowch ddiod a bisgedi neu gacennau neu greision i\u2019r plant."}, {"text_idx": "#000008", "text": "Ymhob cynnulleidfa ceir amrywiaeth o ddoniau a diddordebau. Efallai fod yna:"}, {"text_idx": "#000009", "text": "arlunwyr fyddai\u2019n creu adnoddau gweledol arbennig i gydfynd a\u0302 stori\u0308au\nberson cynnes ac annwyl fyddai wrth eu bodd yn croesawu\u2019r plant i\u2019r Ysgol Sul\nberson trefnus fyddai\u2019n cynorthwyo gyda gweinyddiad yr Ysgol Sul, neu\u2019n cofio i yrru cardiau Penblwydd ayb i\u2019r plant\nberson a diddordeb mewn cyfrifiaduron a allai gynorthwyo gyda chreu adnoddau, neu greu gwefan i\u2019r Ysgol Sul\nberson fyddai\u2019n gallu gwau neu wni\u0308o pypedau."}, {"text_idx": "#000010", "text": "Mae\u2019n bosib\u2019 i aelodau yr eglwys fod yn gefnogol i\u2019r ysgol Sul heb fod yn athro neu athrawes."}, {"text_idx": "#000012", "text": "Os oes cylchgrawn yn yr eglwys, beth am i un o\u2019r plant hy\u0302n ysgrifennu erthygl byr am yr Ysgol Sul rwan ac yn y man."}, {"text_idx": "#000013", "text": "Byddai gosod hysbysfwrdd yn arbennig ar gyfer gwaith yr Ysgol Sul yng nghyntedd y capel yn gymorth i hysbysebu gweithgarwch yr Ysgol Sul. Byddai\u2019n le da i arddangos Polisi Diogelwch Plant, fel bod rhieni yn gweld eich bod yn cymryd gofal am eu plant o ddifri\u2019. Mae\u2019n bwysig cadw\u2019r deunydd ar yr hysbysfwrdd yn gyfredol, a pheidio a gadael hen wybodaeth arno\u2019n yn rhy hir."}, {"text_idx": "#000015", "text": "Beth am ofyn i rieni sy\u2019n aelodau yn eich eglwys, neu\u2019n gefnogol i\u2019r Ysgol Sul i gynnig i ddod a ffrindiau eu plant gyda nhw i\u2019r Ysgol Sul. Bydd hyn yn siwr o blesio\u2019r plant gan eu bod yn mwynhau cael cwmni eu ffrindiau, ac mae\u2019n cryfhau eu delwedd o\u2019r Ysgol Sul."}, {"text_idx": "#000016", "text": "Yn hytrach na danfon eu plant a gadael, byddai\u2019n gadarnhaol i\u2019r eglwys i ddarparu ystafell i\u2019r rhieni gymdeithasu, neu i gynnal dosbarth Ysgol Sul ar eu cyfer. Byddai\u2019n gaffaeliad i Ysgol Sul yr oedolion ennill dosbarth o rieni ifanc."}, {"text_idx": "#000017", "text": "Gwahoddwch rieni am baned a phwdin a noson anffurfiol fel y gallwch egluro\u2019r hyn fyddwch chi\u2019n ei wneud yn yr Ysgol Sul o wythnos i wythnos, a so\u0302n am y gweithgareddau fyddwch yn eu trefnu ar gyfer y plant yn ystod y flwyddyn. Gall eu gwerthfawrogiad hwy o\u2019ch gwaith a\u2019ch ymroddiad sicrhau eu cefnogaeth yn gofalu fod eu plant yn mynychu\u2019n gyson. Efallai byddai modd cynhyrchu taflen syml yn egluro nod yr Ysgol Sul ac yn cynnwys rhaglen weithgareddau\u2019r Ysgol Sul am y flwyddyn."}, {"text_idx": "#000018", "text": "Pwyntiau. Rydym i gyd yn ymateb yn dda i ganmoliaeth. Beth am ddechrau system o wobrwyo\u2019r plant gyda phwyntiau bob tro y byddant yn dod i\u2019r Ysgol Sul. Mae\u2019n hawdd cadw cyfrif gyda chofrestr. Ar ddiwedd y flwyddyn byddai gan pob plentyn gyfanswm o bwytiau.\nSul gwobrwyo. Ar ddiwedd y flwyddyn gellid trefnu fod y plant yn cael eu gwobrwyo am eu ffyddlondeb. Gellid casglu amrywiaeth o deganau y mae\u2019r plant yn eu hoffi, neu lyfrau addas a gosod \u201cpris\u201d (h.y. hyn a hyn o bwyntiau) ar y nwyddau, a byddai\u2019r plant yn cael \u201cprynu\u201d nwyddau gyda\u2019r pwyntiau maent wedi eu casglu trwy\u2019r flwyddyn."}, {"text_idx": "#000020", "text": "Defnyddiwch eich dychymyg a dathlwch ffyddlondeb y plant!"}, {"text_idx": "#000021", "text": "Mae\u2019n syniad i gynnwys amrywiaeth o weithgareddau yn ystod y flwyddyn i\ngadw diddordeb y plant, ac i ddenu eu ffrindiau i ymuno mewn rhywbeth"}, {"text_idx": "#000022", "text": "Tua unwaith y tymor, neu ddwy waith y flwyddyn, beth am gynnal Ysgol Sul ar ffurf clwb plant, lle nad yw\u2019r plant yn rhannu i\u2019w dosbarthiadau. Trefnir yr amser i gynnwys caneuon bwyiog (os am syniadau pellach gweler llyfr a CD \u201cTyrd i Ddathlu\u201d), gemau, stori Feiblaidd (yn cael ei chyflwyno gydag adnoddau gweledol), gwaith crefft syml, diod a bisged. Defnyddiwch y doniau sydd gennych a\u2019u gwau o gwmpas thema\u2019r stori Feiblaidd."}, {"text_idx": "#000023", "text": "Hysbysebwch y Sul Hwyl trwy\u2019r capel a\u2019r gymuned leol. Paratowch gardiau gwahoddiad i\u2019r plant i fynd i\u2019w ffrindiau \u2013 mae\u2019n rhyfeddol pa mor frwdfrydig yw\u2019r plant yn annog eu ffrindiau i ymuno yn yr hwyl. Mae Sul fel hyn yn gyfle da i ddenu plant newydd i\u2019r Ysgol Sul, ac i ddenu\u2019r rhai na fu\u2019n mynychu\u2019n aml i ddod yn o\u0302l."}, {"text_idx": "#000024", "text": "Yn o\u0302l 2000 o flynyddoedd\nBeth am wahodd y plant i ddod i\u2019r Ysgol Sul wedi eu gwisgo fel pe taen nhw\u2019n byw yng nghyfnod Iesu. Gellid dethol un stori i\u2019w chyflwyno i\u2019r Ysgol Sul gyda\u2019i gilydd, e.e. \u2018Dameg y Wledd Fawr\u2019, a gellid cynnig bwydydd tebyg i rai\u2019r cyfnod i\u2019r plant cyn iddynt fynd i\u2019w gwersi e.e. bara pitta, olewydd, caws feta, ffigys, detys, grawnwin."}, {"text_idx": "#000025", "text": "Uno gydag Ysgol Sul arall\nGall hyn weithio\u2019n arbennig gyda dosbarth oedran 11-14+. Ar ddiwedd tymor cysylltwch ag ysgol Sul arall yn eich ardal, neu fwy nag un, er mwyn chwyddo\u2019r niferoedd o ieuenctid i ddod at eu gilydd. Buasai\u2019n fwy effeithiol i drefnu\u2019r weithgaredd gyda\u2019r nos a gwahodd siaradwr bywiog i sgwrsio gyda\u2019r plant am rhyw hanner awr, yna gorffen y noson gyda pizzas i bawb."}, {"text_idx": "#000026", "text": "Mae trefnu i fynd i ganolfan gyda\u2019r plant yn brofiad gwerthfawr iawn. Mae\u2019r plant yn gweld eich ymroddiad iddyn nhw yn mynd i drafferth i drefnu, ac rydych chithau yn cael cyfle i ddod i adnabod y plant yn dda. Mae penwythnosau\u2019n cael eu cynnal trwy\u2019r flwyddyn yng Ngholeg y Bala, ac mae Gw\u0302yl Gristnogol Llanw yn trefnu arlwy lawn i blant a ieuenctid yn yr wythnos yn dilyn y Pasg bob blwyddyn. Am fwy o fanylion cysylltwch a Choleg y Bala ac ymweld a gwefan . Mae nifer o weithwyr ieuenctid ledled Cymru hefyd yn trefnu penwythnosau i blant a ieuenctid."}, {"text_idx": "#000027", "text": "Os oes ychydig o dir o gwmpas y capel neu\u2019r festri, beth am fynd ati i greu gardd Feiblaidd gyda\u2019r plant. Gofynnwch i aelodau\u2019r capel neu rieni sy\u2019n garddio eich cynorthwyo i chwilio am blanhigion Beiblaidd fyddai\u2019n addas i\u2019w tyfu yn yr ardd. Os yw lle yn brin, beth am ddefnyddio potiau blodau, neu gael planhigion y tu fewn i\u2019r festri, neu gyntedd y capel."}, {"text_idx": "#000028", "text": "Beth am ofyn i\u2019r plant eich cynorthwyo i godi arian tuag at:"}, {"text_idx": "#000029", "text": "elusen e.e. Cymorth Cristnogol, elusen i blant,"}, {"text_idx": "#000030", "text": "Beth am gynnig paned neu bryd ysgafn ar o\u0302l oedfa; gallai\u2019r plant wneud cardiau cyfarch neu farc llyfr gydag adnodau arnynt i\u2019w gwerthu. Unwaith eto, defnyddiwch eich dychymyg!"}, {"text_idx": "#000031", "text": "Picnic. Beth am drefnu picnic ac ychydig o gemau, gyda gwasanaeth awyr agored fer i ddiweddu\u2019r tymor.\nBarbeciw. Trefnwch farbeciw, un ai ar dir y capel, neu yn lleol i ddilyn gwasanaeth addas i pob oed ar ddiwedd y tymor. Gwahoddwch rieni\u2019r plant ac aelodau\u2019r capel."}]